Zrin iseggasen, yidir yewweḍ leɛfu n ṛebbi, « Lwennas » d « Ğiɣkili » wwin-d yid-sen dderya « Feṭṭa » d « Wakli » ; « Tamilla » d « Ṛemḍan » d arraw n Ğiɣkili, xedmen tiferkiwin-nsen. Taṣebḥit n wass, aɛdaw am yal tikelt sxerben leɛtab-nsen, ayen i yeǧǧan imawlan n udrum n Ğiɣkili ad ssufɣen arraw-nsen berra n tmurt akken ad jemɛen idrimen, ad aɣen zzeriɛa, ad ɛawden i wayen yettwarekḍen, ayagi i yessaweḍ Lwennas d Ğiɣkili ad ruḥen ɣer Lḥamid gar urgagi d reffu ad ssutren izerfan-nsen acku mi wwḍen wwten-ten-id qrib ula d tarwiḥt ssufɣen-tt deg-sen, kecmen s axxam ala idammen, Sedda mi ten-twala akken teṭṭef-itt targagit tugad fell-asen, srid truḥ ar Lḥamid tejmeɛ-d tabɣest-is, tenna-as : « ihi nekk friɣ-tt d rray-iw limer ad yuɣal ad yemmet neɣ ad yettwawwet yiwen seg-neɣ, lbaḍna n tɛekkazt ad dtban, ad slen wid-nni akken ur neɛlim ; ur tettwakkes nnig n yiwen ubrid ! ɣas terriḍ-tt aman d lmuḥal ad ilin, ass-a newweḍ-d ɣer umḥsab ur iyi-terri tmara i uḥezzeb, yal wa akken i asyehwa yexdem, ma d nekkni ɣer sdat ara nkemmel afus-iw yiwen ur iyi-t-iḥerres, ilaq ad teggeḍ i uḍar-ik tilisa ».